《次韵伯寿兄残春即事》
宋代·喻良能

屏居事幽潜，亲故成久别。
茅檐翳浓绿，酴醿堕香雪。
山气清凉国，溪声广长舌。
但须贤人酒，安用长者辙。
吟肠绕碧云，醉脸晕红缬。
奴耕谷可徯，儿书笔难掣。
地偏尘不到，心境两清绝。
啸歌何穷已，未觉处身拙。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。